新交行
作者：李洪
朝代：宋

paragraphs: 君不見洛陽拜塵友，欲取金印繫肘後。
又不見長安輕薄兒，誰道青雲不可梯。
雨露翻覆豈無意，炙手新交舊交棄。
華軒丹轂照青春，列屋娥眉妬寵新。
若非大夫嘗便客，亦是丞相拂鬚人。
車如雞栖馬如狗，疾惡今無朱伯厚。
甘向青陵老種瓜，肯效南山歌落豆。
直如弦，死道邊。
杵臼論交世誰數，翟公勒門吁可憐。